Folketing
2008-02-26

Lovforslag nr. L 72 gør jo det, at vi får nogle retningslinjer for såvel offentlige, institutionelle som private udlejningsboliger. Der er tre elementer heri. Det første element er, at der indføres en takst for det generelle driftstilsyn med den enkelte bolig i de forskellige kategorier; det andet element er, at der kan indhentes de nødvendige økonomiske oplysninger om husstandens medlemmer; og det tredje element er så, at man kan indhente oplysninger om de boligsøgende ved anvisninger til ledige almene boliger. Når det lige før blev nævnt her fra talerstolen, at det var et spørgsmål om, hvad det var, man skulle undersøge, vil jeg sige, at jeg har opfattet det på den måde, at det rent faktisk handler om den enkelte lejligheds totale husstandsindkomst. Men der er stillet et spørgsmål til ministeren, og det får vi så svar på om et lille øjeblik. Forslaget medfører den størst mulige gennemskuelighed og sammenlignelighed mellem private og selvejende institutioner, og det er såvel regionale som kommunale tilbud efter serviceloven. Det Konservative Folkeparti støtter forslaget.